
A foszfor, mint központi atom SN2 és proton-transzfer reakcióban: a F− + PH2Cl reakció dinamikájának elméleti modellezése

A F− + PH2Cl reakció energetikájának különböző kvantumkémiai elektronszerkezet-számító módszerekkel történő feltérképezése során 5 minimumot és 4 átmeneti állapotot azonosítottunk. Ezt követően a csoportunkban kifejlesztett ROBOSURFER programcsomag segítségével egy analitikus globális teljes dimenziós potenciálisenergia-felületet (potential energy surface, PES) fejlesztettünk ki, amelyet nagypontosságú kompozit ab initio energiapontokra illesztettünk. Ezt a PES-t felhasználva kvázi-klasszikus trajektória szimulációkat végeztünk a F− + PH2Cl reakció dinamikájának vizsgálatához széles ütközési energia tartományban. A F− + PH2Cl reakciónak két fő reakcióútja a bimolekuláris nukleofil szubsztitúció (SN2), amely során Cl− + PH2F termékek keletkeznek, illetve a proton-transzfer reakció, amely HF + PHCl− termékekhez vezet. A több mint fél millió trajektória elemzése során követtük az energia eloszlását a fenti reakcióutak során, kiszámítottuk a termékek szórási szögeloszlását, amelyből a reakciók mechanizmusára következtettünk, illetve az SN2 reakció során megvizsgáltuk a termékek reaktánsokhoz viszonyított konfigurációját, valamint a konfiguráció-vizsgálatot a nemreaktív trajektóriák esetében is elvégeztük.
A kapott eredményeket összehasonlítottuk a szén és nitrogén centrumon lejátszódó hasonló reakciókkal, amelyeket csoportunkban már korábban részletesen vizsgáltak. A F− + PH2Cl reakció energetikája nagyban eltér, mind a C, mind a N-centrumú reakciókétól (például az utóbbi esetekben ismert Walden-inverziós átmeneti állapot foszfor centrumon egy stabil komplex), és míg a C-centrumon megszokott SN2 sztereoszelektivitás a N-centrumon szinte teljesen eltűnik az ún. multiinverziós reakciómechanizmus miatt, addig a P centrumon kis ütközési energiákon majdnem visszaáll, de nagyobb energiákon is kb. 20/80 retenció/inverzió arányt figyelhetünk meg.
A F− + NH2Cl reakcióval ellentétben P-centrum esetén sem a reaktáns, sem a termék nem invertálódik meg (vagy csak elhanyagolható valószínűséggel), ugyanis ebben ez esetben lényegesen nagyobbak az öninverziós gátak. C-centrum esetén mindez a központi atomhoz kapcsolódó ligandumok száma miatt nem lehetséges.



